代人上陝西漕生辰
作者：徐積
朝代：宋

paragraphs: 嘗聞五百歲，一有賢人生。
議者實在公，仍與聖運并。
全資五嶽粹，高挹太元清。
與帝爲元老，與國爲名卿。
中外試已煩，玉振而金聲。
漕柄雖云劇，其道安足行。
宜哉廊廟器，蹇蹇王之庭。
春色滿長安，春山圍長坰。
春芳森綺繡，春風鏘瑶瓊。
秦封幾千里，富庶而安榮。
人與春意和，淨竦長安城。
何以獻公壽，莊氏之椿齡。
何以獻公福，洪範之康寧。
黄河爲富貴，太華爲功名。
此詩何爲者，聊用歌羣情。